ലോകകപ്പ് യോഗ്യതാ മൽസരത്തിൽ യുറോ കപ്പ് ജേതാക്കളായ പോർച്ചുഗലിന് തോൽവി . സ്വിറ്റ്സർലൻഡാണ് പോർച്ചുഗലിനെ തോൽപ്പിച്ചത് . ഗ്രൂപ്പ് ബിയിൽ എതിരില്ലാത്ത രണ്ടു ഗോളുകൾക്കാണ് സ്വിസ് പടയുടെ വിജയം . ബ്രീൽ എംബോളോ , അഡ്മിർ മെഹ്മെദി എന്നിവരാണ് സ്വിസ്റ്റർലൻഡിന്റെ ഗോളുകൾ നേടിയത് . ഗ്രൂപ്പ് ബിയിൽ ലാത്വിയ ഒരു ഗോളിന് അൻഡോറയെ തോൽപ്പിച്ചപ്പോൾ ഹംഗറി - ഫറോവ ഐലൻഡ് മൽസരം ഗോൾരഹിത സമനിലയിൽ അവസാനിച്ചു . അതേസമയം യൂറോകപ്പിലെ റണ്ണേഴ്സ് അപ്പായ ഫ്രാൻസിനെ ഗ്രൂപ്പ് എയിൽ ബെലാറസ് ഗോൾരഹിത സമനിലയിൽ തളച്ചു . ഗ്രൂപ്പ് എയിൽ ബൾഗേറിയ വിജയിച്ചപ്പോൾ കരുത്തരായ സ്വീഡൻ - ഹോളണ്ട് മൽസരം 1 - 1ന് സമനിലയിൽ അവസാനിച്ചു . ഹോളണ്ടിനുവേണ്ടി വെസ്ലി സ്നൈഡറും സ്വീഡനുവേണ്ടി മാർകസ് ബെർഗും ഗോളുകൾ നേടി . മറ്റു മൽസരങ്ങളിൽ ഗ്രൂപ്പ് എച്ചിൽ ബോസ്നിയ ഹെർഗോവിന , ബെൽജിയം , ഗ്രീസ് ടീമുകൾ വിജയിച്ചു . ബെൽജിയത്തിനുവേണ്ടി സൂപ്പർ താരം റൊമേലു ലുകാവു രണ്ടു ഗോളുകൾ നേടി . ഗ്രൂപ്പ് ജിയിൽ അൽബേനിയയും വിജയിച്ചു .